
	«Χειρόγραφα Παιδείας και Ελευθερίας
στην Κύπρο ιε΄-ιθ΄ αι.»
Έκθεση φωτογραφίας

Εκδήλωση λόγου

στο Σπίτι της Κύπρου

Η Συμβουλευτική Επιτροπή για τη Δημιουργία Αρχείου Ιστορίας της Ελληνικής Κυπριακής Εκπαίδευσης (ΑΙΕΚΕ) του Υπουργείου Παιδείας, Αθλητισμού και Νεολαίας (ΥΠΑΝ) και το Σπίτι της Κύπρου, πραγματοποίησαν τα Εγκαίνια της φωτογραφικής έκθεσης με θέμα Χειρόγραφα Παιδείας και Ελευθερίας στην Κύπρο 15ος-19ος αιώνας. Τα Εγκαίνια πραγματοποιήθηκαν την Τρίτη, 30 Ιανουαρίου 2024 στο Σπίτι της Κύπρου στην Αθήνα. Η εκδήλωση τελούσε υπό την αιγίδα της Υπουργού Παιδείας, Αθλητισμού και Νεολαίας, Δρος Αθηνάς Μιχαηλίδου.

Στην εκδήλωση παρέστησαν και χαιρέτισαν εκ μέρους της Υπουργού Παιδείας, Αθλητισμού και Νεολαίας Δρος Αθηνάς Μιχαηλίδου, η Γενική Διευθύντρια του Υπουργείου Παιδείας, Αθλητισμού και Νεολαίας, Δρ Μαρίνα Ιωάννου-Χασάπη και εκ μέρους του Πρέσβη της Κυπριακής Δημοκρατίας στην Αθήνα κ. Σταύρου Αυγουστίδη, ο Μορφωτικός Σύμβουλος κ. Λουκάς Ξενοφώντος.
Η Δρ Αθηνά Μιχαηλίδου, στον χαιρετισμό της, έδωσε ιδιαίτερη έμφαση στις αξίες της Παιδείας και της Ελευθερίας, οι οποίες αποτελούν βάσεις για την ομαλή λειτουργία κάθε δημοκρατικής κοινωνίας. Επιπρόσθετα, τόνισε τη σημασία της εν λόγω πρωτοβουλίας, αφού αφενός προάγει τη λειτουργία ενός κεντρικού, συνεκτικού Ιστορικού Αρχείου της Ελληνικής  Εκπαίδευσης στην Κύπρο και αφετέρου συμβάλλει στη δημιουργία ιστορικής και αρχειακής συνείδησης στους εκπαιδευτικούς και στους/στις μαθητές/τριές μας.
Ο κ. Σταύρος Αυγουστίδης, στον χαιρετισμό του, σημείωσε ότι έχουμε το προνόμιο αλλά και την ευθύνη να είμαστε οι φορείς μιας μακραίωνης και πλούσιας γλώσσας, η οποία λειτουργεί και ως συνεκτικό στοιχείο του Έθνους μας. 

Προλογίζοντας η Γραμματέας της Συμβουλευτικής Επιτροπής για τη Δημιουργία  Αρχείου Ιστορίας της Ελληνικής Κυπριακής Εκπαίδευσης (ΑΙΕΚΕ) του Υπουργείου Παιδείας, Αθλητισμού και Νεολαίας, Δρ Πόλα Χατζηνεοφύτου, ενημέρωσε το κοινό ότι η μεταφορά και προβολή της συγκεκριμένης έκθεσης στην Αθήνα, στην καρδιά του μητροπολιτικού Ελληνισμού, αποσκοπεί στη γνωστοποίηση των εκθεμάτων στο ελλαδικό κοινό. Επίσης, ανέφερε ότι τα χειρόγραφα, φωτογραφίες των οποίων εκτίθενται στην αίθουσα, αποτελούν ένα δείγμα από τα πολλά που υπάρχουν στις εκκλησιαστικές βιβλιοθήκες και σε άλλους αρχειακούς χώρους της Μεγαλονήσου.  

Κεντρική ομιλήτρια ήταν η Δρ Νάσα Παταπίου, Ιστορικός - Ερευνήτρια, μέλος της Συμβουλευτικής Επιτροπής για τη Δημιουργία Αρχείου Ιστορίας της Ελληνικής Κυπριακής Εκπαίδευσης. Στην ομιλία της, με θέμα «Ιστορική Διαδρομή της Ελληνικής Κυπριακής Παιδείας προς την Ελευθερία», η οποία συνοδευόταν με μια πλούσια σε εικόνες παρουσίαση, μεταξύ άλλων ανέφερε ότι τα στοιχεία που παρουσιάστηκαν στην εκδήλωση μαρτυρούν και καταδεικνύουν ότι η ελληνική γλώσσα δεν ομιλείτο μόνο από την πλειονότητα των κατοίκων της Κύπρου, αλλά διδασκόταν επίσης στις μονές, τις εκκλησίες αλλά και από ιδιώτες. Επισήμανε επίσης ότι στα χρόνια της Τουρκοκρατίας είχε γίνει εισαγωγή της αλληλοδιδακτικής μεθόδου στην κυπριακή εκπαίδευση. Ελληνικές Σχολές ή Σχολαρχεία, όπως ονομάζονταν τα σχολεία μέσης εκπαίδευσης, λειτουργούσαν τον 19ο αιώνα στις μεγαλύτερες πόλεις του νησιού, Λευκωσία, Λάρνακα και Λεμεσό. Τέλος, αναφέρθηκε στην ανάπτυξη της γυναικείας εκπαίδευσης μόλις το 1859, όταν με πρωτοβουλία του αρχιεπισκόπου Μακαρίου Α΄ ιδρύθηκε το πρώτο Παρθεναγωγείο Λευκωσίας. 

Ο Δρ Αγαμέμνων Τσελίκας, μέσα από τη δική του παρέμβαση, έδωσε οδοδείκτες για τη συγκεκριμένη έκθεση. Επεσήμανε ότι πρόκειται για μια ιδιότυπη έκθεση όπου ο κάθε πίνακας χειρογράφων αποδίδει και με οπτικό τρόπο την ύλη ενός μαθήματος τόσο στα σχολεία εκείνης της εποχής, όσο και στα σημερινά. Παρουσιάζονται ποικίλες γραφές και διακοσμήσεις βιβλίων, τρόποι έκθεσης των κειμένων ανάλογα με τη διδασκαλική τους χρήση, όπως είναι τα Μαθηματάρια και τα φιλοσοφικά που αναφέρονται στην αριστοτελική Λογική.

Η εκδήλωση ολοκληρώθηκε μουσικά με τους Δώρο Δημοσθένους και Νεοκλή Νεοφυτίδη. Ακολούθησε ξενάγηση στην έκθεση από τον Δρα Αγαμέμνονα Τσελίκα.
Διάρκεια έκθεσης: 31 Ιανουαρίου 2024 - 27 Φεβρουαρίου 2024
Ώρες  λειτουργίας: Δευτέρα και Τετάρτη: 10:00 - 18:00 

       Τρίτη, Πέμπτη και Παρασκευή: 10:00 - 15:00
       Σπίτι της Κύπρου - Ξενοφώντος 2Α Σύνταγμα
Συνεργάστηκαν:  

Δρ Αγαμέμνων Τσελίκας, Φιλόλογος, Παλαιογράφος

Δρ Νάσα Παταπίου, Ποιήτρια, Ιστορικός, Ερευνήτρια

Ηλίας Μανούχος, Β.Δ. Καθηγητής Πληροφορικής

Άντρια Κούμα-Αθανασίου, Καθηγήτρια Φιλολογικών

Ανθή Περικλέους, Καθηγήτρια Φιλολογικών

Παρουσίαση: 

Άντρια Κούμα-Αθανασίου, Καθηγήτρια Φιλολογικών

Γενική Εποπτεία: 

Δρ Πόλα Χατζηνεοφύτου, ΠΛΕ, ΥΠΑΝ

